Traaseth informerte ikke styret: Ga direktørjobb til venninne

Flere reagerte da Innovasjon Norge-sjef Anita Krohn Traaseths venninne Yvonne Fosser suste forbi 88 søkere på fire dager og fikk HR-direktørjobb med millionlønn.

ANSATTE VENNINNEN: Yvonne Fosser (innfelt, til høyre) fikk jobben som HR-direktør i Innovasjon Norge av Anita Krohn Traaseth i 2015. Vis mer byoutline Foto: Instagram-skjermdump / Helge Mikalsen, VG

Publisert: Oppdatert: 6. juli 2018 13:51 , Publisert: 6. juli 2018 11:09

Ansettelsen provoserte flere av Traaseths kolleger i det statlige selskapet, men også flere av de tyngst kvalifiserte søkerne til stillingen, som sier de aldri ble innkalt til intervju.

Da Fosser fikk jobben i starten av 2015, hadde hun i flere år hatt en nær relasjon til Traaseth, ifølge kildeintervjuer, foto og meldinger i sosiale medier.

Jobben som HR-direktør ble offentlig utlyst, men flere av søkerne opplevde den lynraske prosessen som en ren formalitet:

Torsdag 15. januar utløp søknadsfristen, og det forelå 90 søknader. Da hadde den første intervjurunden allerede startet.



Så fikk rekruttererne det travelt: I løpet av de neste dagene var Fosser blant syv personer som var inne til førstegangsintervju, og fire som returnerte til annengangsintervju.



Onsdag 21. januar, fire virkedager etter stillingens søknadsfrist, hadde Yvonne Fosser utkonkurrert 88 søkere og var inne til sitt tredje og siste intervju som én av to finalekandidater. Senest to dager i forveien ble det fortsatt avholdt førstegangsintervju, får E24 opplyst.

30. januar ble Fosser offisielt annonsert som Innovasjon Norges nye HR-direktør.

FOSSER OG TRAASETH: I en kommentar under bildet skriver Anita Krohn Traaseth « ... en egohelg var på sin plass når jobben først dro oss til Dublin :)» Vis mer byoutline Foto: Skjermdump

Kaller Traaseth «venn»

I sitt første fulle arbeidsår i Innovasjon Norge hadde Fosser 1,5 millioner kroner i inntekt, ifølge ligningstall.

Måneder før ansettelsen holdt Fosser og Traaseth foredrag sammen. De er før og etter ansettelsen avbildet på reise til utlandet, skitur, middag og fest.

I et innlegg på Facebook omtaler Fosser Traaseth som «en venn».

De to er også tidligere kolleger fra Hewlett Packard Norge, hvor Traaseth var administrerende direktør mens Fosser var HR-sjef.

Har du et tips om Innovasjon Norge? Kontakt E24s journalister her

Traaseth ble administrerende direktør i Innovasjon Norge i september 2014, og gikk raskt i gang med utskiftinger i toppledelsen.

Åtte nye sjefer ble hentet uten ekstern utlysning, blant annet kommunikasjonsdirektør Kristin Welle-Strand.

De siste ukene har Innovasjon Norge måttet svare for flere kontroversielle ansettelser etter at E24 først skrev om hvordan Norges rikeste kvinne fikk jobb uten akademisk grad.

Som del av Traaseths lederkabal ble to direktørjobber eksternt utlyst, deriblant stillingen som HR-direktør. Rekrutteringsselskapet Visindi ble brukt i ansettelsesprosessen.

«Skinnprosess»



FOSSER OG TRAASETH: Her på skitur. Vis mer byoutline SKJERMDUMP

E24 har kartlagt alle de 90 søkerne og snakket med et titalls kandidater.

Minst 15 hadde tunge HR- og lederstillinger i store norske og internasjonale selskap og organisasjoner på CV-en.

Flere stusset over at de, gitt sine kvalifikasjoner, aldri hørte et ord tilbake fra rekrutteringsselskapet.

Noen reagerte svært sterkt på prosessen, og bruker beskrivelser som «skinnprosess», «pro forma» og «avtalt spill».

E24 har også snakket med en rekke kilder i miljøet rundt Traaseth og Fosser som reagerte på ansettelsen.

– Ingen skjønte hvordan Yvonne Fosser fikk stillingen, sier en kilde.

Ble advart



Styret ble ikke orientert om Traaseths direktørvalg, ifølge tre kilder som satt i ulike posisjoner i Innovasjon Norge.

FOSSER OG TRAASETH: Her ute på byen. Vis mer byoutline Foto: SKJERMDUMP

Å involvere styret i slike ansettelser var ikke formelt pålagt, men likevel helt naturlig for en sjefsjobb av dette kaliberet, og dessuten viktig for å bevare tilliten til administrerende direktør, ifølge disse personene.

Traaseth ga likevel muntlig beskjed til noen før ansettelsen ble offentliggjort. Ifølge E24s opplysninger ble hun ved minst én anledning advart mot å velge Fosser, grunnet de nære koblingene.

E24 har stilt Anita Krohn Traaseth en rekke spørsmål om ansettelsesprosessen, hennes relasjon til Fosser og andre opplysninger som fremkommer i denne saken.

Via presseavdelingen avslår Traaseth å besvare spørsmålene.

I stedet skriver kommunikasjonsdirektør Kristin Welle-Strand følgende i en e-post:

– Vi har til E24 dokumentert både en lovlig og ryddig prosess rundt Traaseths rekruttering av ledergruppe. Det har vært helt ordinære ansettelsesprosesser. At E24 fortsatt velger å forholde seg til spekulasjoner tar vi til orientering.

Mener Fosser var blant de to beste



Dokumentasjonen Welle-Strand viser til, er en innstilling fra rekrutteringsselskapet Visindi, som E24 har fått innsyn i.

Her står det at Fosser ble anbefalt til stillingen både av Toril Ressem, Innovasjon Norges daværende stabsdirektør, og rekruttererne i Visindi.

Ressem bekrefter at syv kandidater var inne til intervju, hvorav fire gikk videre til annengangsintervju, og to – Fosser og en annen – sto igjen til slutt.

Les også Fra Traaseth-e-post til jobb: Slik kastet Innovasjon Norge seg rundt da Norges rikeste kvinne søkte jobb

– Det var to gode kandidater jeg snakket med. Etter en samlet vurdering ble Yvonne Fosser innstilt til stillingen, sier Ressem, og understreker at det til syvende og sist er Traaseths valg.

Partner Heidi Wiggen i Visindi, rekrutteringsselskapet som ble brukt, bekrefter at det gikk fort unna.

– Det var et ønske fra Innovasjon Norge at vi jobbet raskt. Vi var derfor to som jobbet med dette, sier Wiggen til E24.

– Hvem var deres førstevalg?

– Vi hadde to kandidater vi anbefalte. Den ene var altså Yvonne Fosser, sier Wiggen, som ikke ønsker å gi navnet på den andre kandidaten.

Les på E24+ Tre ting Traaseth kan lære av sin egen bestselger-bok om ledelse

Avviser proforma-prosess



– Vi har snakket med flere søkere som er skuffet over prosessen. Flere kaller det en proforma-prosess og mener utfallet virket forutbestemt?



– At det er sterke ønsker og synspunkter både blant kandidater og den som ansetter, er naturlig. De aller fleste blir jo skuffet. Det er tross alt bare én som får jobben, sier Wiggen.

Hun avviser at prosessen kun var en formalitet.

– Flere søker sier også at de reagerte på å ikke bli kalt inn til noe intervju, gitt deres høye kvalifikasjoner?

– Det må man også leve med i slike prosesser, det var en vurdering basert på den kravprofilen som lå der.

– Hvorfor var Fosser blant de to best egnede til stillingen?

– Det var ut ifra en samlet, omfattende vurdering, hvor man også ville finne kandidaten som ville passe best sammen med resten av lederteamet, forklarer Wiggen.

Visindi jobbet parallelt med flere ansettelser til toppledelsen i Innovasjon Norge, deriblant direktør for Merkevaren Norge.

Les også Styreleder: – Internrevisor skal gjennomgå Andresen-ansettelsen

Les også E-poster viser innsidespillet i Innovasjon Norge

Les også Traaseth anbefalte Andresen «å se på» internship hos Innovasjon Norge

Her kan du lese mer om Innovasjon Norge